ભારતમાં, કૃષિ મિનિમમ સપોર્ટ પ્રાઇસ (એમએસપી)ને વારંવાર મતો મેળવવાના સાધન તરીકે ઉપયોગમાં લેવાય છે. 2019ની ખરીફ માર્કેટિંગ સિઝન માટે કેન્દ્ર સરકાર દ્વારા તાજેતરમાં જાહેર કરાયેલા એમએસપી એમાં અપવાદ નથી. આ સરકારે સત્તા પર આવ્યા પછી "માર્કેટ ડિસ્ટોર્ટેશન" અને "કાઉન્ટર-પ્રોડક્ટિવનેસ"ના ઓઠા હેઠળ ઉત્પાદનની કિંમતની 1.5 ગણી એમએસપી આપવાના તેના ચૂંટણી વચનને પાછું ખેંચી લીધું હતું. છેક અત્યારે, એકાએક ઠાવકું મ્હો કરીને ખેત પેદાશના ભાવમાં "ઐતિહાસિક" વધારા તરીકે એમએસપીને જાહેર કરી છે. કદાચિત આગામી લોકસભા ચૂંટણીને ધ્યાનમાં રાખીને જ આ જાહેરાત કરવામાં આવી છે.